Man in besit betrap met R2,3 miljoen se leeubeendereDie leeubeendere waarop daar beslag gelê is. (Foto: Valke) WAARSKUWING: Die foto in die berig is grafies en kan sensitiewe lesers ontstel. ’n 37-jarige man sal na verwagting Maandag in die Krugersdorp-landdroshof aan die Wes-Rand verskyn vir die onwettige besit van leeubeendere ter waarde van R2,3 miljoen. Die man is Vrydag tydens ’n klopjag in hegtenis geneem nadat die Valke inligting ontvang het omtrent ’n man wat leeubeendere sonder geldige permitte op sy perseel in Wentworth Park naby Krugersdorp stoor. ’n Reusevonds gedroogte leeubeendere, verpak in bokse, is tydens die klopjag in die man se motorhuis en ’n geheime laboratorium op die perseel gevind. Leeubeendere in die laboratorium was reeds in sakke gepak, vermoedelik gereed om na ’n onbekende bestemming uitgevoer te word. Kapt. Ndivhuwo Mulamu, woordvoerder van die Valke, sê ’n ondersoek dui daarop dat die man se permit om leeubeendere te besit en uit te voer reeds in 2016 en 2020 verval het. Die man word aangekla ingevolge die Wet op Nasionale Omgewingsbestuur en Biodiversiteit (Nemba).